ઘનશ્યામે ગાંધીધામથી ઈંદોરની ત્રીજા વર્ગની સળંગ ટિકિટ લેવા પહેલાં સ્ટેશન સત્તાવાળાઓ પાસે ખાત્રી કરી લીધી હતી અને તેને લીલી ઝંડી મળી જતાં તેણે એવી ટિકિટ ખરીદી લીધી હતી. મારા પાલનપુરના રેલવે સ્ટેશનની ટિકિટબારી ખુલી ન હોઈ હું પ્લેટફોર્મ ઉપર લટાર મારવા ગયો; તો ત્યાં એક બાંકડા ઉપર આ ભાઈ ઘનશ્યામ જે પુસ્તક વાંચી રહ્યા હતા, તે અમારી ઈન્ટર આર્ટ્સ પરીક્ષાનું હતું. મેં તેમની સાથે પરિચય કેળવ્યો અને તેમણે પહેલા પરિચયે જ મને આર્થિક ફાયદો પહોંચાડતી મુલ્યવાન સલાહ સાવ મફતમાં આપી દીધી હતી કે મારે પણ તેમની જ જેમ પાલનપુરથી ઈંદોરની સળંગ ટિકિટ ત્રીજા વર્ગની જ લેવી જોઈએ. આગળ જતાં ભૂલનો ભોગ બનીને રડવાનો સમય આવે તો પોતપોતાનાં આંસુડાંઓ થકી એક બીજાના ખભા પલાડવા માટે અને પરસ્પર આશ્વાસનની લેતીદેતી માટે એકથી ભલા બે ઠીક રહેશે એવું તેમણે કદાચ એમ માન્યું હશે !